Gandia celebra una nova edició del 3 de March per reivindicar la figura d'Ausiàs March
25 febrer 2025

## Gandia celebra una nova edició del 3 de March per reivindicar la figura d'Ausiàs March25 febrer 2025Última actualització: 25 febrer 2025

![](../gestion/img/93997f1414cba94fa45b7c8d6ef7e6a34284f12649630f4142fa4d82e76e5ea3.jpg)  
  

L’Ajuntament de Gandia, en col·laboració amb Saforíssims Societat Literària i diverses institucions, presenta una nova edició del **3 de March**, una iniciativa literària que cada any gira al voltant del 3 de març, data de la mort d’Ausiàs March. Enguany, la programació es desenvoluparà del 28 de febrer al 3 de març amb conferències, lectures poètiques i rutes literàries.

En roda de premsa, la regidora de Cultura, **Balbina Sendra**, ha destacat la importància del 3 de March com una de les iniciatives literàries més rellevants de la ciutat, que cada any atrau un públic de totes les edats. "_Cada any millora la programació i cada any, és més el públic de totes les edats el que s'interessa per aquesta iniciativa. Són moltes les institucions implicades que treballen per convertir el 3 de March en una de les cites més rellevants en l'àmbit de la literària a la nostra ciutat_”, ha declarat Sendra.

Per la seua banda, **Joan Deusa**, coordinador del projecte, ha remarcat la voluntat de consolidar Gandia com a epicentre de la celebració del poeta valencià més important del segle XV. “_Hem d‟agrair el suport que ens presta l‟Ajuntament. Ja som a la sisena edició i, com cada any, preparem una programació on s'impliquen moltes persones i institucions”. “Hem aconseguit que Gandia lidere una festa dedicada a l'única data que coneixem com és la mort_”.

El programa d’activitats s’iniciarà el divendres 28 de febrer amb la conferència **‘Jordi de Sant Jordi: m’és forçat de viure sens mesura’**, a càrrec de Ferran Garcia-Oliver, a la Casa de la Marquesa de Gandia a partir de les 19.30 hores.

El dissabte 1 de març, el carrer Major, 38 de Gandia acollirà a les 11 hores una lectura oberta de poemes d’Ausiàs March, oberta a tota la ciutadania. Posteriorment, a les 12 hores, la Biblioteca Central de Gandia serà l’escenari de la presentació del poemari **Cap part**, de Saha Pradkhan, guanyadora del Premi Salvador Iborra, amb la participació de l’autora I de Teresa Pascual, vicepresidenta de l’AELC del País Valencià. A les 13 hores, en el mateix espai, tindrà lloc un recital de poesia protagonitzat pels joves finalistes del premi Salvador Iborra.

A la vesprada, a les 16 hores, la plaça Ausiàs March de Beniarjó serà el punt de partida de la ruta literària **‘Un passeig pel senyoriu d’Ausiàs March’**, que permetrà descobrir la influència del poeta en aquest municipi.

El diumenge 2 de març, a les 10 h, se celebrarà la ruta literària **‘Camí de Cotalba’**, un recorregut a peu des de l’ermita de Marxuquera fins al monestir de Sant Jeroni de Cotalba, amb visita guiada.

Finalment, el dilluns 3 de març, la programació culminarà amb l’acte **‘Ausiàs March i Jordi de Sant Jordi, noves versions i noves visions’**, a les 19:30 hores al Palau Ducal de Gandia. En aquest acte es presentaran els llibres _Poesies escollides_ d’Ausiàs March i _Poesia_ de Jordi de Sant Jordi, amb la participació de Joan Deusa, Carles Duarte, Oriol Magrinyà i Josep Piera.

L’organització convida tota la ciutadania a participar en aquesta festa cultural oberta i a descobrir la riquesa literària d’Ausiàs March i del Segle d’Or valencià.

Per a més informació i inscripció a la ruta literària: [**saforissims@gmail.com**](mailto:saforissims@gmail.com)

[Twittear](https://twitter.com/share)